送通判喻郎中  其二
作者：文同
朝代：宋

paragraphs: 群居五百日，日日如初見。
一日忽遠別，能不成愴戀。
人生三萬日，光景若激箭。
何苦於其間，喜慍費顔面。
茲緣勝心在，胸內每交戰。
既欲多上人，計校須自衒。
於事固無補，在己亦非便。
仕路繁此徒，可謂丈夫賤。
愛君性渾厚，殊不與時變。
相共爲此州，敢說皆盡善。
何嘗分彼此，惟務乃職辦。
所以將二年，無有長短辨。
爲人倘如此，所至復何患。
官滿去還臺，豈能忘眷眷。
陽關調雖苦，且盡西城宴。
問君到京國，幾月方下汴。
予亦想是時，移守至梁甸。
佳音幸見及，西南足郵傳。